Consilierul premierului, Darius Vâlcov, a declarat duminică, la Antena 3, întrebat dacă ţinteşte postul de guvernator BNR, că în opinia sa nici actualul guvernator al BNR Mugur Isărescu nici el nu pot ţinti acest post.

„Nu. Eu cred că şi domnul Isărescu şi eu nu putem să ţintim acest post pentru că în momentul în care ai nişte lucruri nerezolvate din spate este bine să nu te duci să încerci la Banca Naţională”, a declarat Vâlcov, întrebat dacă ţinteşte postul de guvernator al BNR, având în vedere că mandatul lui Mugur Isărescu la conducerea Băncii Naţionale se încheie anul acesta, relatează News.ro.

La sfârşitul lunii ianuarie, întrebat în legătură cu posibilitatea ca Darius Vâlcov să preia postul de guvernator, purtătorul de cuvânt al BNR Dan Suciu a declarat la Realitatea TV: „Nu ştiu să vă spun acest lucru şi cred că sunt sute de specialişti în banca aceasta care merită o conducere profesionistă. Dacă dânsul poate furniza o conducere profesionistă, nimic de spus”.

Mandatul actualei conduceri a BNR se înceheie în octombrie 2019.